到宣武三十韻
作者：李紳
朝代：唐

paragraphs: 七月趨梁苑，三年謝尹京。
舊風除物蠹，新律奉師貞。
龍節雙油重，蛇矛百練明。
躍魚連後斾，騰虎耀前旌。
路轉金神竝，川開鐵馬橫。
擁旄差白羽，分轡引紅纓。
在浚風煙接，維嵩鞏洛清。
貫魚奔騎疾，連雁卷行輕。
煙壘風調角，秋原雨洗兵。
宿雲看布甲，疎柳見分營。
鼓徹通宵警，和門候曉晴。
虎符三校列，魚胄萬夫迎。
弄馬猨猱健，奔車角觝呈。
駕肩傍隘道，張幕內連楹。
森戟承三令，攢戈退一聲。
及郊知雨過，觀俗辨風行。
望宋憐思女，遊梁念客卿。
義夫留感激，公子播英名。
澤廣豚魚洽，恩宣豈弟生。
善師忘任智，中略在推誠。
式宴歌鍾合，陳筵綺繡并。
戲鼙千卒躍，均酒百壺傾。
樂與師徒共，歡從井邑盈。
教通因漸染，人悅尚和平。
授鉞慙分閫，登壇荷列城。
虛裘朝獨坐，雄劒夜孤鳴。
白髮侵霜變，丹心捧日驚。
衛青終保志，潘岳未忘情。
期月終迷化，三年詎有成。
惟看波海動，天外斬長鯨。